У Расіі дазваляецца паляванне на мядзведзя, а ў нашай рэспубліцы забаронена. Звяры мігрыруюць у пошуках спакойных мясцін. Лежбішча касалапых бачыла на былым аэрадроме начальнік Езярышчанскай метэаралагічнай станцыі Таццяна Кірэева. Працуючы аграметэаролагам, яна ездзіла на веласіпедзе па навакольных палях саўгаса імя Дзімітрава, дзе выяўляла пашкоджанне раслін з-за неспрыяльных прыродных умоў. Перад адной такой вандроўкай яе папярэдзілі, што на аўсянай ніве ласуюцца два мядзведзі, і параілі ўзяць на ўсялякі выпадак свісток, каб адпудзіць іх. Свістка не знайшлося, і Таццяна Пятроўна на палявой дарозе гучна спявала. Звяроў не застала, але запрыкмеціла стаптаны імі ўчастак аўса.